CELEX: 52011PC0339
Language: ro
Date: 2011-06-10
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/008 AT/AT&amp;S din Austria)

|
			
		
		
		52011PC0339
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/008 AT/AT&S din Austria) /* COM/2011/0339 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[1] permite mobilizarea Fondului european de
ajustare la globalizare (FEG) prin intermediul unui mecanism de flexibilitate,
în limita plafonului anual de 500 de milioane EUR, peste nivelul rubricilor
corespunzătoare din cadrul financiar.
Reglementările aplicabile
contribuțiilor din FEG sunt prevăzute în Regulamentul (CE) nr. 1927/2006
al Parlamentului European și al Consiliului din 20 decembrie 2006 privind
crearea Fondului european de ajustare la globalizare[2].
La 11 martie 2010, Austria a depus cererea
EGF/2010/008 AT/AT&S pentru o contribuție financiară din partea
FEG, ca urmare a disponibilizărilor de la AT/AT&S din Austria.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui
regulament.
SINTEZA CERERII ȘI ANALIZĂ
 Date-cheie: ||   
 Numărul de referință FEG || EGF/2010/008 
 Stat membru || Austria 
 Articolul 2 || (c) – circumstanțe excepționale 
 Întreprinderea principală || AT&S (Austria Technologie & Systemtechnik Aktiengesellschaft) 
 Furnizori și producători din aval || 0 
 Perioada de referință || 1.9.2009 – 31.12.2009 
 Data de începere a serviciilor personalizate || 15.9.2009 
 Data cererii || 11.3.2010 
 Disponibilizări în timpul perioadei de referință || 167 
 Disponibilizări înainte sau după perioada de referință || 0 
 Totalul disponibilizărilor eligibile || 167 
 Lucrători disponibilizați vizați de sprijin || 74 
 Cheltuieli pentru servicii personalizate (EUR) || 1 806 658 
 Cheltuieli pentru punerea în aplicare a FEG[3] (EUR) || 72 000 
 Cheltuieli pentru punerea în aplicare a FEG (%) || 3,8 
 Buget total (EUR) || 1 878 658 
 Contribuția FEG (65 %) în EUR || 1 221 128 
1.                      
Cererea a fost prezentată Comisiei la 11
martie 2010 și a fost completată cu informații suplimentare
până la data de 22 februarie 2011.
2.                     
Cererea îndeplinește condițiile de
mobilizare a FEG astfel cum este stabilit la articolul 2 litera (c) din
Regulamentul (CE) nr. 1927/2006 și a fost prezentată în termenul
stabilit de 10 săptămâni, menționat la articolul 5 din
regulamentul respectiv.
Legătura dintre disponibilizări
și modificările structurale majore din structura comerțului
mondial din cauza globalizării sau a crizei financiare și economice
mondiale
3.                     
Pentru a stabili legătura între
disponibilizări și modificările structurale majore ale
comerțului mondial ca urmare a globalizării, Austria susține
că producția de plăci cu circuite imprimate (PCI)[4] din Europa a urmat, pentru o perioadă,
aceeași tendință ca sectorul european al telefoanelor mobile,
și anume, producția de masă este transferată către
economii cu salarii reduse, în special cele din Asia și în special din
China. O parte considerabilă a telefoanelor și dispozitivelor mobile
sunt produse în Asia, și aproape trei sferturi din volumul mondial de PCI
este produs tot aici (factorul de proximitate). De asemenea, Austria
susține că, prin aprobarea mai multor cereri FEG în sectorul
telefoanelor mobile, Comisia a recunoscut deja faptul că un astfel de
transfer de capacități de producție reprezintă o modificare
structurală a comerțului mondial.
4.                     
În mai 2009, Austria a citat o analiză de
piață a unei Asociații germane a industriei de plăci cu
circuite imprimate (Verband der Leiterplattenindustrie VdL) conform căreia
volumul producției europene de PCI a scăzut în 2008 cu 10,8 %
comparativ cu anul precedent, în timp ce scăderea a fost mai puțin
accentuată în Asia de Sud-est, inclusiv în China (-5,4 %) și la
nivel mondial (-4,8 %). În ceea ce privește producătorii
europeni de PCI, numărul lor a scăzut de la 333 în 2007 la 307 în
2008.
5.                     
AT&S este unul dintre principalii fabricanți
de PCI din Austria și se află printre cei mai mari producători
din Europa, având mai multe instalații de producție în Austria
(Leoben/Steiermark, Fehring/Steiermark, Klagenfurt/Carinthia) și în China
(o fabrică la Shanghai începând din 2002), India (o fabrică la
Nanjangud începând din 1999) și în Republica Coreea (o fabrică la
Ansan începând din 2006).
Ca urmare a scăderii cererii de plăci cu
circuite imprimate (-40 % în exercițiul 2008/2009 comparativ cu
exercițiul precedent), AT&S a decis, în noiembrie 2008, să
își transfere întreaga capacitate de producție de masă a PCI de
la Leoben la Shanghai, ceea ce a avut ca rezultat o reducere masivă a
uzinei din Steiermark și un lanț de disponibilizări extins pe o perioadă
de peste un an. În Austria rămân doar capacități de
producție pentru loturi de dimensiuni mici și medii, care
aprovizionează în principal sectorul automobilistic și sectorul
industrial din UE.
Stabilirea numărului de
disponibilizări și verificarea îndeplinirii criteriilor de la
articolul 2 litera (c)
6.                     
Austria a înaintat cererea în temeiul criteriului
de intervenție prevăzut la articolul 2 litera (c) din Regulamentul
(CE) nr. 1927/2006. Această dispoziție permite să se facă o
derogare de la cerințele articolului 2 literele (a) și (b) pentru piețele
de muncă de dimensiuni reduse sau în cazuri excepționale, atunci când
concedierile au un impact puternic asupra ocupării forței de
muncă și economiei locale. În acest caz, solicitantul trebuie să
specifice care dintre principalele cerințe de eligibilitate nu sunt
îndeplinite de cererea sa și pentru care solicită o derogare.
Autoritățile austriece au precizat
că cererea vizează derogarea de la articolul 2 litera (a), care
prevede un prag normal de cel puțin 500 de disponibilizări într-o
perioadă de 4 luni.
7.                     
Cererea vizează 167 de disponibilizări la
uzina AT&S din Leoben în perioada de referință de patru luni
cuprinsă între 1 septembrie și 31 decembrie 2009, toate calculate în
conformitate cu articolul 2 alineatul (2) a doua liniuță din
Regulamentul (CE) nr. 1927/2006.
Lanțul mai lung de disponibilizări de la
uzina din Leoben este descris în cerere după cum urmează: 298 de
lucrători au fost concediați la jumătatea lunii decembrie 2008,
167 de lucrători în perioada de referință de 4 luni între
septembrie și decembrie 2009, 138 de lucrători temporari înainte de
expirarea contractelor, între noiembrie 2008 și august 2009. Astfel,
numărul total de concedieri a fost de 603 într-o perioadă de 13 luni
și jumătate. În 2006 au fost restructurate încă 200 de posturi
ca urmare a închiderii uzinei AT&S de la Fohndorf, aflată la
aproximativ 50 de kilometri de Leoben. AT&S a comunicat planurile de
disponibilizare colectivă autorităților austriece în momente
diferite, conform termenelor corespunzătoare de notificare stipulate de
sistemul austriac de avertizare timpurie/„Frühwarnsystem” (alineatul 45 din
Arbeitsmarktförderungsgesetz/AMFG). Din
cauza normelor de notificare aplicabile în temeiul legislației austriece,
nu a fost posibilă prezentarea unei cereri combinate care să
includă toți lucrătorii.
8.                     
Conform autorităților austriece,
orașul Leoben se află într-o situație foarte dificilă. Rata
șomajului în acest district a crescut cu 51,6 % în august 2009
comparativ cu anul precedent, iar numărul locurilor de muncă
disponibile este redus (au fost înregistrați 1 746 de șomeri, în
timp ce numărul locurilor de muncă disponibile era de numai 180).
Austria susține că disponibilizările de la AT&S au
urmări semnificative asupra districtului Leoben și regiunii NUTS III
înconjurătoare Östliche Obersteiermark (partea estică superioară
a landului Steiermark), deoarece piața nu oferă suficiente
opțiuni de angajare pentru lucrători, mulți dintre aceștia
fiind lucrători necalificați, instruiți de către
întreprindere. În plus, regiunea NUTS III se confruntă și cu
amenințarea scăderii și îmbătrânirii peste medie a
populației. Solicitantul menționează, de asemenea, faptul
că șomajul pe termen lung în Steiermark (nivelul NUTS II) este, în general,
mai ridicat decât media națională, în timp ce produsul regional brut
din acest land rămâne sub media națională.
9.                      
Landul Steiermark a fost afectat și de alte
disponibilizări în masă pentru care au fost prezentate Comisiei
cereri FEG: 744 de disponibilizări în cursul unei perioade de nouă
luni în sectorul auto (EGF/2009/009, aprobată de autoritatea bugetară
în 2009, JO L 347, 24.12.2009) și 476 de disponibilizări într-o
perioadă de nouă luni în sectorul metalelor (cererea EGF/2010/007
pentru care o propunere separată a Comisiei este în curs de elaborare).
10.                 
Serviciile Comisiei consideră că cele 167
de disponibilizări în cauză, împreună cu disponibilizările
din aceleași cauze anterior perioadei de referință de patru
luni, au un impact major asupra ocupării și economiei de la nivel
local și NUTS III, și că, având în vedere
particularitățile normelor austriece de notificare a
disponibilizărilor în masă, criteriul circumstanțelor
excepționale prevăzut de articolul 2 litera (c) din Regulamentul nr.
1927/2006 este îndeplinit.
Explicația caracterului
neprevăzut al respectivelor disponibilizări
11.                 
În cerere, Austria declară că
disponibilizările de această amploare nu erau previzibile, în ciuda
faptului că tendința transferului producției de masă a PCI
către Asia era observată de mai mulți ani. Inițial,
AT&S intenționa să păstreze anumite etape de înaltă
tehnologie ale producției de PCI în Austria, dar, în final, acest lucru nu
a fost posibil ca urmare a înrăutățirii situației
financiare și economice din 2008 și 2009, inclusiv a creșterii
presiunii asupra prețurilor de achiziție, a deprecierii dolarului
american față de euro și a creșterii salariilor în
fabricile europene.
Identificarea întreprinderilor care au
procedat la disponibilizări și a lucrătorilor vizați de
asistență
12.                  
În cerere sunt menționate 167 de
disponibilizări numai în întreprinderea AT&S (Austria Technologie
& Systemtechnik Aktiengesellschaft), care au avut loc în perioada de
referință de patru luni. 74 dintre acești lucrători
(44,3 %) sunt vizați pentru a primi asistență din partea
„AT&S-Unternehmensstiftung”, o fundație de tip antreprenorial pentru
plasarea forței de muncă, astfel cum este definită în directiva
federală AMF/18-2010[5].
Dintre lucrătorii neafiliați fundației, unii și-au
găsit alte locuri de muncă, în timp ce alții nu și-au
manifestat interesul de a deveni membri ai fundației.
13.                 
Repartizarea lucrătorilor vizați este
următoarea:
 Categorie || Număr || Procentaj 
 Bărbați || 43 || 58,1 
 Femei || 31 || 41,9 
 Cetățeni ai UE || 72 || 97,3 
 Cetățeni din țări terțe || 2 || 2,7 
 între 15 și 24 de ani || 2 || 2,7 
 între 25 și 54 de ani || 65 || 87,8 
 între 55 și 64 de ani || 7 || 9,5 
 peste 64 de ani || 0 || 0,0 
14.                 
Nu există persoane cu probleme de
sănătate cronice sau handicap în rândul lucrătorilor
vizați.
15.                 
În ceea ce privește categoriile profesionale,
repartizarea este următoarea:
 Categorie || Număr || Procentaj 
 Tehnicieni, maiștri și asimilați || 22 || 29,7 
 Funcționari cu atribuții generale de birou || 3 || 4,1 
 Operatori și asamblori la mașini și instalații || 49 || 66,2 
16.                  
În conformitate cu articolul 7 din Regulamentul
(CE) nr. 1927/2006, Austria a confirmat faptul că s-a aplicat o politică
de egalitate între femei și bărbați, precum și o
politică de nediscriminare și că acestea se vor aplica în
continuare pe parcursul diferitelor etape de punere în aplicare a FEG și,
în special, în cursul accesării FEG.
Descrierea teritoriului vizat, a autorităților
sale și a părților interesate
17.                 
Disponibilizările au afectat landul
Steiermark, nivelul NUTS II (Steiermark, AT22), una dintre cele nouă
provincii federale austriece, și regiunea Östliche Obersteiermark, nivelul
NUTS III (partea estică superioară a landului Steiermark, AT 223),
mai exact, districtul Leoben și capitala sa, orașul Leoben.
Steiermark este o zonă preponderent industrială[6], iar economia sa depinde în primul rând de
câteva întreprinderi mari din industria electronică și
metalurgică, precum AT&S și grupul Voestalpine.
18.                 
Principalele părți interesate sunt guvernul provincial din Steiermark (Amt der
Steiermärkischen Landesregierung), serviciul public de
ocupare a forței de muncă din Steiermark și din districtul
Leoben (Landes- und Bezirksgeschäftsstellen des
Arbeitsmarktservice/AMS), Camera de Comerț a landului
Steiermark (Wirtschaftskammer Steiermark), sindicatul din industria
metalurgică, textilă și alimentară (Gewerkschaft Metall-Textil-Nahrung), aflat sub
patronajul Federației sindicatelor din Austria (Österreichische Gewerkschaftsbund/ÖGB), și Regionalmanagement
Obersteiermark Ost GmbH, una dintre agențiile de administrare
regională din Austria care promovează dezvoltarea unei politici
regionale durabile.
Impactul preconizat al disponibilizărilor
în ceea ce privește ocuparea forței de muncă la nivel local,
regional sau național
19.                  
Până în 2008, AT&S a fost cel mai mare
angajator din regiune. Austria susține că cele 167 de
disponibilizări pe o perioadă de patru luni, împreună cu
disponibilizările din lunile anterioare perioadei de referință
(enumerate la punctul 7) exercită o presiune considerabilă asupra
pieței muncii de la nivel local și regional.
Citând date ale Statistik Austria și ale
serviciului public de ocupare a forței de muncă din Leoben,
autoritățile austriece afirmă că disponibilizările de
la AT&S au urmări semnificative asupra districtului Leoben și
regiunii NUTS III înconjurătoare, deoarece piața muncii nu oferă
suficiente opțiuni de angajare pentru lucrătorii
disponibilizați, mulți dintre aceștia fiind lucrători cu
calificări inferioare care au fost instruiți de întreprindere pentru
anumite tipuri de activități. Rata șomajului din Leoben a
crescut cu 51,6 % în august 2009 comparativ cu anul precedent (au fost
înregistrați 1 746 de șomeri, în timp ce numărul locurilor
de muncă disponibile era de numai 180), ceea ce reprezintă o
creștere mai accentuată a șomajului decât în Steiermark
(+33,7 %) și la nivel național (+30 %). În plus, regiunea
NUTS III se confruntă și cu amenințarea scăderii și
îmbătrânirii peste medie a populației. Solicitantul face, de
asemenea, referire la faptul că șomajul pe termen lung din Steiermark
(nivelul NUTS II) este, în general, mai ridicat decât media
națională, în timp ce produsul regional brut din acest land
rămâne sub media națională (date din 2006)[7].
Pachet coordonat de servicii
personalizate care vor fi finanțate și o defalcare a costurilor sale
estimate, inclusiv complementaritatea sa cu acțiunile finanțate prin
Fondurile structurale
20.                  
Sunt propuse următoarele tipuri de
măsuri, care formează împreună un pachet coordonat de servicii
personalizate destinate să reintegreze cei 74 de lucrători
vizați pe piața muncii. Acestea vor fi puse la dispoziția
lucrătorilor prin intermediul „AT&S-Unternehmensstiftung”, o
fundație de tip antreprenorial pentru plasarea forței de muncă,
înființată în 2009 în contextul adoptării planului social al
întreprinderii în urma negocierilor dintre partenerii sociali de la
sfârșitul anului 2008. Organismul responsabil pentru aplicarea
măsurilor este Team 4 Projektmanagement GmbH.
21.                  
Măsurile destinate celor 74 de lucrători
vizați membri ai fundației sunt controlate de un consiliu al
fundației format din reprezentanți ai serviciului public de ocupare a
forței de muncă din Steiermark (AMS, Arbeitsmarktservice), ai
angajatorului și salariaților, precum și ai landului Steiermark.
Cel din urmă asigură coordonarea cu alte politici regionale de
ocupare a forței de muncă. Se evaluează utilitatea pentru piața
muncii a fiecărei măsuri cofinanțate de FEG și se
asigură conformitatea cu reglementările fundației
(„Stiftungsordnung”) și alte seturi de legi în vigoare. Evoluția
fiecărui lucrător este monitorizată pentru a se asigura
respectarea planurilor convenite în faza inițială a programului. În
conformitate cu alineatul 18 din Arbeitslosenversicherungsgesetz (ALVG),
lucrătorii trebuie să se implice pe deplin în program.
–     
Informare și înscrierea în fundația
pentru plasarea forței de muncă:
informații generale pentru toți lucrătorii disponibilizați,
aceștia putând solicita înscrierea în fundație. Această
activitate a fost prevăzută în buget pentru 74 de lucrători.
–     
Orientare profesională (trei module): Această activitate a fost alocată pentru 73 de
lucrători. Activitatea durează, în mod normal, șase
săptămâni, cu posibilitate de prelungire la cel mult 12
săptămâni în cazuri speciale. Constă în trei module: o
etapă obligatorie de selecție/realizare a profilului, plasarea în
funcție de competențe și reintegrarea directă pe posturile
vacante, acolo unde este posibil, și elaborarea unui plan profesional
realist pentru ceilalți participanți. Măsurile acestuia din
urmă sunt stabilite printr-un acord semnat între lucrător,
fundația pentru plasarea forței de muncă și AMS regional,
care constituie baza activităților ulterioare ale participantului în
cadrul fundației.
–     
Căutarea activă a unui loc de
muncă: Vizează mai întâi participanții
care, după etapa de orientare profesională, nu doresc să
obțină o calificare superioară. Este planificată pentru 18
lucrători. Căutarea activă a unui loc de muncă se
desfășoară în strânsă cooperare cu AMS regional și
durează, de obicei, 14 săptămâni, putând fi prelungită la
22 de săptămâni în cazuri speciale, cum ar fi participanții în
vârstă de peste 50 de ani sau persoanele cu capacitate redusă de
muncă. Este disponibilă, de asemenea, lucrătorilor care au
parcurs etapa de formare.
–     
Formare individuală: este planificată pentru 73 de lucrători și poate
include orice tip de formare aprobată în catalogul de măsuri al
serviciului public de ocupare a forței de muncă din Steiermark.
Cursurile neincluse în catalog pot fi aprobate de AMS în mod individual
dacă sunt conforme cu planul stabilit pentru lucrător. Exemple de
cursuri de formare oferite sunt: studii pe termen lung pentru obținerea de
calificări profesionale superioare (Fachhochschule, universitate,
colegii), cursuri de perfecționare clasice în specializările
anterioare ale lucrătorilor (de exemplu, formare maiștri), precum
și formarea profesională prealabilă pentru pregătirea unei
schimbări de carieră către domenii precum cel medical. O parte a
studiilor și formării profesionale nu va trebui cofinanțată
de FEG, deoarece este asigurată gratuit în cadrul sistemului de
învățământ austriac. În cazurile în care un program de formare
convenit durează mai mult decât perioada de punere în aplicare a FEG,
finanțarea suplimentară va fi asigurată în comun de AT&S,
serviciul public de ocupare a forței de muncă și landul
Steiermark[8].
–     
Alocație pentru formare și
căutare a unui loc de muncă[9]: această alocație se plătește tuturor celor 74 de
lucrători numai pe durata participării acestora la măsurile de
calificare și reinserție profesională activă organizate de
fundația pentru plasarea forței de muncă. În primele șase
luni, fiecare lucrător disponibilizat primește 350 EUR pe lună,
iar ulterior 70 EUR pe lună. Această alocație, combinată cu
alocația de subzistență, nu poate depăși baza de
calcul a ajutorului de șomaj pentru un lucrător. Ajutorul de
șomaj nu se plătește pe durata acordării alocațiilor
pentru formare.
–     
Alocație de subzistență pe durata
formării și a căutării unui loc de muncă[10]: această
alocație se plătește tuturor celor 74 de lucrători numai pe
durata participării acestora la măsurile de calificare și
reinserție profesională activă organizate de fundația
pentru plasarea forței de muncă. Alocația permite implicarea
totală a fiecărui lucrător disponibilizat la aplicarea
măsurilor. Costurile per lucrător/lună se ridică la 950
EUR. Această alocație, combinată cu alocația pentru formare
și căutare a unui loc de muncă, nu poate depăși baza
de calcul a ajutorului de șomaj pentru un lucrător. Ajutorul de
șomaj nu se plătește pe durata acordării alocațiilor
de subzistență.
22.                  
Cheltuielile pentru punerea în aplicare a FEG,
incluse în cerere în conformitate cu articolul 3 din Regulamentul (CE) nr.
1927/2006, acoperă activitățile de pregătire, informare,
publicitate și control, precum și gestionarea fundației AT&S
pentru plasarea forței de muncă. Toți partenerii implicați
în măsuri se angajează să comunice asistența FEG. Costurile
de gestionare a fundației vor fi calculate în mod proporțional pentru
participanții efectivi și nu vor depăși 271
EUR/persoană.
23.                 
Serviciile personalizate prezentate de
autoritățile austriece sunt măsuri active pe piața muncii
în cadrul acțiunilor eligibile definite la articolul 3 din Regulamentul
(CE) nr. 1927/2006. Autoritățile austriece estimează costurile
totale ale acestor servicii la 1 806 658 EUR, iar cheltuielile pentru
punerea în aplicare a FEG la 72 000 EUR (3,8 % din suma totală).
Contribuția totală solicitată din FEG este de
1 221 128 EUR (65 % din costurile totale).
 Acțiuni || Numărul estimat al lucrătorilor vizați || Costul estimat per lucrător vizat (EUR) || Costuri totale (cofinanțare prin FEG și la nivel național) (EUR) 
 Servicii personalizate [articolul 3 alineatul (1) din Regulamentul (CE) nr. 1927/2006] 
 Informare și înscrierea în fundația pentru plasarea forței de muncă. || 74 || 300 || 22 200 
 Orientare profesională – 3 module („Berufsorientierung – 3 Module”) || 73 || 1 000 || 73 000 
 Consultare permanentă și căutarea activă a unui loc de muncă („laufende Beratung und aktive Jobsuche”) || 18 || 1 000 || 18 000 
 Formare individuală („Individuelle Qualifizierung”) || 73 || 3 718 || 271 414 
 Alocație pentru formare și căutarea unui loc de muncă („Zuschussleistung/Stipendium bei aktiver Beratung, Jobsuche oder Ausbildung”) || 74 || 1 327,16 || 98 210 
 Alocație de subzistență pe durata formării și căutării unui loc de muncă – („Schulungsarbeitslosengeld”) || 74 || 17 889,65 || 1 323 834 
 Subtotal servicii personalizate ||   || 1 806 658 
 Cheltuieli pentru punerea în aplicare a FEG [articolul 3 alineatul (3) din Regulamentul (CE) nr. 1927/2006] 
 Activități de pregătire ||   || 10 000 
 Gestionarea fundației AT&S pentru plasarea forței de muncă (fundație pentru reorientare profesională) ||   || 20 000 
 Informare și publicitate ||   || 10 000 
 Activități de control ||   || 32 000 
 Subtotal cheltuieli pentru punerea în aplicare a FEG ||   || 72 000 
 Total costuri estimate ||   || 1 878 658 
 Contribuție din FEG (65 % din costurile totale) ||   || 1 221 128 
24.                  
Austria a confirmat că măsurile descrise
mai sus sunt complementare cu acțiunile finanțate de fondurile
structurale și că dubla finanțare este exclusă. Programul
operațional austriac ESF din cadrul Obiectivului 2 vizează
șomerii pe termen lung, în timp ce obiectivul FEG este acela de a oferi
asistență lucrătorilor imediat după disponibilizare.
Astfel, nu există o suprapunere a celor două fonduri.
Data/datele la care serviciile
personalizate pentru lucrătorii afectați au fost inițiate sau
sunt prevăzute a fi inițiate
25.                  
Serviciile personalizate pentru lucrătorii
disponibilizați incluse în pachetul coordonat propus FEG pentru
co-finanțare au fost inițiate de Austria la 15 septembrie 2009,
aceasta fiind data la care primii lucrători s-au înscris în fundație.
Prin urmare, această dată reprezintă începutul perioadei de
eligibilitate pentru orice fel de asistență care ar putea fi
acordată prin FEG.
Proceduri de consultare a partenerilor
sociali
26.                  
Dialogul cu partenerii sociali privind atenuarea
efectelor pierderilor de locuri de muncă asupra lucrătorilor în cauză
a început când AT&S a prezentat planurile de disponibilizări
autorităților austriece, în conformitate cu sistemul austriac de
avertizare timpurie/„Frühwarnsystem”. Conceptul de implementare pentru
fundația AT&S pentru plasarea forței de muncă a fost semnat
de Camera de Comerț a landului Steiermark și de sindicatul din
industria metalurgică, textilă și alimentară (5.2.2009,
respectiv 23.7.2009)
27.                  
Conform autorităților austriece,
cooperarea în domeniul parteneriatului social din Austria este un acord
voluntar, cu caracter predominant informal și nereglementat prin lege[11]. Întreprinderile trebuie să respecte
reglementările în vigoare ale serviciului de ocupare a forței de
muncă (AMS) numai atunci când decid să participe la măsuri
specifice privind politica de ocupare a forței de muncă.
Disponibilizările care fac obiectul cererii se bazează mai curând pe
acorduri între angajator și personal („Betriebsvereinbarungen”) decât pe
convenții colective negociate la nivelul întregului sector.
Informare cu privire la acțiunile
obligatorii în temeiul legislației naționale sau al convențiilor
colective
28.                  
În ceea ce privește criteriile stabilite la
articolul 6 din Regulamentul (CE) nr. 1927/2006, în cererea lor și în
informațiile suplimentare transmise, autoritățile austriece:
·      au confirmat că măsurile care constituie responsabilitatea
societăților în temeiul legislației naționale sau al
convențiilor colective nu vor fi înlocuite de contribuția
financiară din partea FEG;
·      au demonstrat că acțiunile respective oferă sprijin
lucrătorilor individuali și nu urmează a fi folosite pentru
restructurarea societăților sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare ale UE.
Sisteme de gestionare și de control

29.                  
Conform informațiilor transmise de Austria
Comisiei, cofinanțarea națională va fi asigurată de
AT&S (47 %), de serviciile publice de ocupare a forței de
muncă (AMS) din Steiermark (38,5 %) și de landul Steiermark
(14,5 %). În cazul acordării contribuției FEG,
contribuțiile financiare personale ale lucrătorilor vizați
(2 500 EUR pentru fiecare lucrător) vor fi considerate
prefinanțare și vor fi restituite acestora de fundația pentru
plasarea forței de muncă.
30.                  
Conform autorităților austriece,
contribuția financiară va fi gestionată de același organism
care gestionează FSE: unitatea VI/INT/9 din cadrul Ministerului Federal al
Muncii, Afacerilor Sociale și Protecției Consumatorilor (BMASK Bundesministerium
für Arbeit, Soziales und Konsumentenschutz) va avea rol de autoritate de
gestionare și de serviciu de plată. Autoritatea de control financiar
pentru FEG este diferită de cea pentru FSE: această funcție va
fi asigurată pentru FEG de unitatea VI/S/5a din cadrul BMASK. Pachetul
coordonat de măsuri personalizate este aplicat de
„AT&S-Unternehmensstiftung”/„Team 4 Projektmanagement GmbH”, sub
supravegherea serviciului de ocupare a forței de muncă (AMS). Mai
mult decât atât, BMASK este sprijinit de un serviciu de asistență
tehnică, ce va asigura, de asemenea, controlul de la primul nivel. Toate
acordurile și obligațiile principale sunt stabilite prin acorduri
scrise.
Finanțare
31.                 
Pe baza cererii înaintate de Austria,
contribuția propusă din FEG pentru pachetul coordonat de servicii
personalizate este de 1 221 128 EUR, reprezentând 65 % din
costurile totale. Alocarea propusă de Comisie în cadrul acestui fond se
bazează pe informațiile puse la dispoziție de Austria.
32.                 
Având în vedere cuantumul maxim al unei
contribuții financiare care poate fi acordată din FEG, în temeiul
articolului 10 alineatul (1) din Regulamentul (CE) nr. 1927/2006, precum
și posibilitățile de realocare a creditelor, Comisia propune
mobilizarea FEG pentru suma totală menționată mai sus, care
să fie înscrisă în rubrica 1a din cadrul financiar.
33.                 
Cuantumul propus al contribuției financiare va
ține la dispoziție mai mult de 25 % din suma maximă
anuală atribuită FEG pentru alocări în perioada ultimelor patru
luni ale anului, conform dispozițiilor articolului 12 alineatul (6) din
Regulamentul (CE) nr. 1927/2006.
34.                 
Prin prezentarea acestei propuneri de mobilizare a
FEG, Comisia inițiază procedura simplificată de trialog, astfel
cum prevede punctul 28 din Acordul interinstituțional din 17 mai 2006, în
vederea obținerii acordului celor două componente ale
autorității bugetare cu privire la necesitatea utilizării FEG
și cu privire la suma solicitată. Comisia invită prima dintre
cele două părți componente ale autorității bugetare care
ajunge la un acord, la nivelul politic corespunzător, cu privire la
proiectul de propunere de mobilizare, să informeze cealaltă parte
componentă și Comisia în legătură cu intențiile sale.
În cazul în care una dintre cele două componente ale autorității
bugetare nu este de acord, se va organiza o reuniune oficială
trilaterală.
35.                 
Comisia prezintă separat o cerere de transfer,
în vederea înscrierii în bugetul pentru anul 2011 a unor credite de angajament
specifice, în conformitate cu punctul 28 din Acordul interinstituțional
din 17 mai 2006.
Originea creditelor de plată 
36.                 
În linia bugetară FEG 04.0501 rămâne
disponibilă o sumă de 8 523 405 EUR, după adoptarea de
către cele două componente ale Autorităţii Bugetare a
două decizii totalizând 777 390 EUR, precum şi având în vedere cele
trei cazuri în discuţie în prezent în cadrul Autorităţii
Bugetare, care totalizează 38 308 155 EUR. Această sumă
disponibilă va fi utilizată pentru a acoperi suma de
1 221 128 EUR necesară pentru prezenta cerere.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare în conformitate cu punctul 28 din Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară (cererea EGF/2010/008 AT/AT&S din Austria)
PARLAMENTUL EUROPEAN ȘI
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Acordul
interinstituțional din 17 mai 2006 între Parlamentul European, Consiliu
și Comisie privind disciplina bugetară și buna gestiune
financiară, în special punctul 28[12],
având în vedere Regulamentul (CE) nr.
1927/2006 al Parlamentului European și al Consiliului din 20 decembrie
2006 privind crearea Fondului european de ajustare la globalizare[13], în special articolul 12 alineatul (3),
având în vedere propunerea Comisiei[14],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a schimbărilor majore din
structura comerțului mondial, generate de globalizare și pentru a-i
ajuta să se reintegreze pe piața forței de muncă.
(2)       Domeniul de aplicare al FEG a
fost extins pentru cererile depuse începând cu 1 mai 2009 pentru a include
acordarea de sprijin lucrătorilor disponibilizați ca urmare
directă a crizei financiare și economice mondiale.
(3)       Acordul
interinstituțional din 17 mai 2006 permite mobilizarea FEG în limita unui
plafon anual de 500 de milioane EUR.
(4)       La 11 martie 2010, Austria a
depus o cerere de mobilizare a FEG în ceea ce privește
disponibilizările din întreprinderea AT&S, care a fost completată
cu informații suplimentare transmise până la 22 februarie 2011.
Această cerere îndeplinește condițiile pentru stabilirea contribuțiilor
financiare, astfel cum acestea sunt prevăzute la articolul 10 din
Regulamentul (CE) nr. 1927/2006. Prin urmare, Comisia propune mobilizarea sumei
de 1 221 128 EUR.
(5)       Prin urmare, FEG ar trebui
mobilizat pentru a oferi o contribuție financiară ca răspuns la
cererea depusă de Austria.
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2011, se mobilizează Fondul
european de ajustare la globalizare (FEG) pentru alocarea sumei de
1 221 128 EUR sub formă de credite de angajament și credite
de plată.
Articolul 2
Prezenta decizie este publicată în Jurnalul
Oficial al Uniunii Europene.
Adoptată la [Bruxelles/Strasbourg],
Pentru Parlamentul European                      Pentru
Consiliu
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               În conformitate cu articolul 3 alineatul (3) din
Regulamentul (CE) nr. 1927/2006.
[4]               O placă cu circuite imprimate (PCI) este o
componentă electronică utilizată de numeroase industrii
electronice, cum ar fi industria electronică și a calculatoarelor
(telefoane mobile, camere digitale etc.), a dispozitivelor medicale și
industria auto.
[5]               Fundațiile
pentru plasarea forței de muncă din Austria reprezintă un
instrument politic activ de îmbunătățire a poziției pe piața
muncii a solicitanților de locuri de muncă. Acestea sunt înființate
în temeiul Arbeitslosenversicherungsgesetz (alineatul 18) și al
directivelor de aplicare publicate de Serviciul de ocupare a forței de
muncă (AMS). Cea mai recentă directivă AMS: http://www.ams.at/_docs/001_ast_RILI.pdf.
[6]               Cele patru provincii industriale din Austria sunt
Steiermark, Austria Inferioară, Austria Superioară și Voralberg.
[7]               Informații primite în legătură cu cererea
EGF/2010/007 AT Steiermark-Niederösterreich.
[8]               Conform alineatului 18 din
Arbeitslosenversicherungsgesetz (ALVG), participarea unui lucrător la
programele fundației este de 156 de săptămâni (3 ani), cu
posibilitate de prelungire la 209 săptămâni (patru ani) în cazuri
speciale (persoane în vârstă de peste 50 de ani sau persoane care
participă la programe de formare cu o durată mai mare).
[9]               Conform alineatului 18 din
Arbeitslosenversicherungsgesetz (ALVG).
[10]             Conform alineatului 18 din Arbeitslosenversicherungsgesetz
(ALVG).
[11]             Site-ul web al ÖGB: http://www.sozialpartner.at/sozialpartner/Sozialpartnerschaft_mission_en.pdf
[12]             JO C 139, 14.6.2006, p. 1.
[13]             JO L 406, 30.12.2006, p. 1.
[14]             JO C […], […], p. […].